Dit is weer tyd om ŉ nuwe skoolbeheerliggaam te verkiesArgieffoto. As jy lief is vir jou kind, jou skool en jou land sal jy nie net aan vanjaar se nasionale skolebeheerliggaamverkiesing deelneem nie, maar jou ook vir jou plaaslike skool se beheerliggaam verkiesbaar stel. Dit was die boodskap van die Federasies van Beheerliggame van Suid-Afrikaanse Skole (Fedsas), wat Dinsdag tydens ŉ seminaar by Hoërskool Waterkloof in die ooste van Pretoria die driejaarlikse verkiesing bekendgestel het. Volgens dr. Jaco Deacon, adjunkhoof van Fedsas, is sowat 80% van Suid-Afrika se 23 719 openbare skole disfunksioneel. “Daar is boonop ŉ direkte verband tussen die 20% funksionerende skole en die sukses van die skool se leierskap en beheerliggaam, ondersteuning van die gemeenskap en die gehalte van onderrig wat by die skole verskaf word.” Dr. Paul Colditz, uitvoerende hoof van Fedsas, het gesê ouers moet besef dit is die grootste verkiesing van openbare verteenwoordigers in die land dié. “Dit is selfs groter as nasionale en plaaslike verkiesings met byna 300 000 lede wat in een maand verkies moet word om in openbare skole se beheerliggame te dien.” Colditz het benadruk dat Suid-Afrika ná 1994 weggedoen het met skole wat op ŉ baie outokratiese en burokratiese wyse heeltemal deur die staat beheer is. “Ná 1994 is ŉ witskrif ingestel waar ouers verantwoordelikheid vir die skole in hulle gemeenskap aanvaar en ŉ beheerliggaam is gewoonlik verteenwoordigend van die hele skolegemeenskap. “Die rol van die beheerliggaam is om die belange van die skool en leerders te beskerm terwyl dit goeie gehalte onderwys vir elke leerder bevorder. Dit is dus in die belang van jou eie kind, die skolegemeenskap en die land om tot dié verkiesing by te dra,” het hy bygevoeg. Volgens Deacon én Colditz word daar ŉ vakuum geskep indien ouers nie verantwoordelikheid vir die goeie bestuur van hulle plaaslike skool aanvaar nie, of die verantwoordelikheid aan iemand anders oorlaat. Fedsas het ŉ brief aan al nege provinsies se LUR’e van onderwys geskryf waarin die organisasie aangebied het om die beheerliggaamlede van al die openbare skole op te lei ná hulle verkies is. “Ons het reeds 176 opleidingsessies vir beheerliggaamlede gereël en die opleiding sal in die tweede kwartaal plaasvind. Dit is vir Fedsas belangrik dat beheerliggaamlede weet wat hulle rol is en hoe hulle hul pligte en take moet uitvoer, anders kan hulle nie die skool reg bestuur nie. Hierdie opleidingsessies is Fedsas se manier om terug te gee aan die gemeenskap en die land,” het Deacon gesê. Fedsas het ook tydens die seminaar ŉ boek “ŉ Praktiese handleiding oor skoolbeheer” bekendgestel. Die boek verskyn in ses tale (Afrikaans, Engels, Sotho, Tswana, Xhosa en Zulu) en sal tydens die beheerliggaamopleiding gebruik word.